user
IMPI YABOMDABU ISETHUNJINI – JC Buthelezi
Fundisisa lesi siqeshana senoveli bese uphendula imibuzo elandelayo.

'Kwakubi ukuthi wena awumazi uFarook Vijay Moonsamy ngoba yena ukwazi kahle. 
Nguye owakuthengisela lama-LA Gear othi wena wawaphiwa ngumngani wakho.'
'Unamanga. Akazange angithengisele ama-LA Gear mina u-Farook. Lingangidakelwa 
mina leli Ndiya. Mina ngizoxabana nalo uma lihamba lisukela abantu,' kusho 
u-Euthenesia ngezwi elinokubhonga liphelezelwa ngukufutheka nokujuluka. Ukufaka 
isandla sakhe sobunxele ngaphansi kwehembe ezibeleni kwamenza wabukeka 
santandane edinga ukuvikelwa.
Wanyomula ilisidi uNgubane walinika unina wathi, 'Nanti ilisidi athenga ngalo 
ama-LA Gear u-Euthenesia. Yisandla sakhe lesi esasayina laphaya phansi. Lokhu
ngubufakazi obugcwele bokuthi u-Euthy udlala ngathi wazithenga leziya zicathulo. 
Akaziphiwanga.'
Ekubona lokhu uMaMthimkhulu wasukuma wasondela ku-Euthenasia esethukuthele 
wathi, 'Yini ungenze isilima Euthy? Kanti lezi zimpahla ohlale uthi waziphiwa 
wazithenga? Yini lena ongenza yona Euthy?'
'Khona ngaziphiwa lezi zimpahla. USusan wangipha imali ngase ngithenga lezi 
zimpahla ngaleyo mali. Nguye owathi ungipha le mali ukuba ngithenge lezi zimpahla.'
'Kulungile mangimfonele ngizwe ukuthi wakunika malini, wakunikelani loSusan le mali 
engaka,' kusho uMaMthimkhulu ethatha ibhuku lakhe lezinombolo zocingo. Wathi
lapho eluphakamisa ucingo wamkhuza uNgubane wathi, 'Ngizocela ukuba 
ungamshayeli uSusan. Usengaphuma u-Euthenasia. Ngizokutshela ukuthi le mali 
ivelaphi. Nezimpahla lezi ebengikhuluma ngazo azithengile u-Euthy nginamaphepha 
azo. Ngibona sengathi singaxoxa kangcono sisodwa ingekho le ngane lapha.'
'Awu yaze yasihlaza ingane. Kanti izingane zinjani? Mina angisazi ukuba ngingasazi 
uma kunje Ngubane. Kanti umuntu angaze enzeni ezinganeni ukuba zaneliswe? 
Kulungile makahambe ayofunda khona uzongitshela ukuthi kanti kwenzekani emzini 
wami. Ngathi ngibhula lokhu kwaqhamuka lokhu. Hamba. Hamba uyofunda, sokubiza 
futhi ukuba uzochaza uma kukhona okuvelayo.'
Esephumile u-Euthenasia, babhekana oNgubane kwasekuqala uMaMthimkhulu wathi, 
'Kanti kwenzekani Ngubane. Kwangathi sengiyadideka nje?'
'Kubi mkami, kubi. U-Euthenasia useyiqedile imali kaMaXakushe. Nawa amaphepha 
akhombisa izingubo ezidlulile ku-R3 000,00 aphezu kokuzithenga. Nami angazi ukuthi 
malini ayitshontshile, kodwa kuyacaca ukuthi sekuphele iminyaka emine u-Euthy
edamane ekhwabanisa imali kaMaXakushe. Uma nami ngibheka emuva, ngingathi 
u-Euthy waqala kudala cishe eminyakeni emine edlule ukuba ngumuntu osephiwa 
izingubo ngamantombazane athile.
Akuvumelekile ukukopisha leli phepha Pheqa ikhasi
'Sekuyacaca ukuthi la mantombazane akhuluma ngawo nguMaXakushe.'
'Angiyikholwa le nto. Angathini u-Euthy ukuthi azi ukuthi ugogo uMaxakushe uthwele 
kanzima bese emephuca lokho okuncane anakho? Angiboni nje ukuthi uyithola kanjani 
le mali kaMaxakushe u-Euthy.'

1. Yimuphi umoya otholakala ekuqaleni kwalesi siqeshana? Sekela impendulo 
yakho ubhekise kumlingiswa ongu-Euthenasia. 
2 Nikeza umyalezo otholakala kulesi siqeshana. Sekela impendulo 
ngokubhekisa kumlingiswa ongu-Euthenasia. 
3.  Chaza kafushane ukuthi umlingiswa onguNgubane uvezwe njengomlingiswa 
onjani kulesi siqeshana.


assistant
1. Umoya wokuthukuthela. U-Euthenasia uthukutheliswa nguNgubane omtshela 
ukuthi iNdiya elingu-Farook liyamazi futhi limthengisele izingubo. Ukhuluma 
ngezwi lokubhonga nokufutheka uze uyajuluka.
2. Umyalezo otholakala kulesi siqeshana uthi, ayikho impunga yehlathi/konke 
okubi okufihliwe kugcina kuvelile. U-Euthenasia wayenza ubugebengu 
nobuqili bokutshontsha imali kaMaXakushe athenge izingubo ezibizayo.
Ugcina etholakele nobufakazi bobuqili bakhe buvelile.
3. UNgubane uvezwe njengomlingiswa onesineke/ongathatheli izinto phezulu.
Wazinika isikhathi wenza uphenyo mayelana nezingubo ezibizayo 
ezazigqokwa ngu-Euthenesia. Waphinde wenqaba ukuthi uMaMthimkhulu 
ashayele uSusan ucingo phambi kuka-Euthenasia ambuze ngobuqiniso 
bodaba lwemali u-Euthenasia athi uyiphiwa uNgubane